










Проект!
М О Т И В И
към проект на 
Закон за изменение и допълнение на Закона за задължителното депозиране на печатни и други произведения


Предложените със законопроекта изменения и допълнения на Закона за задължителното депозиране на печатни и други произведения са в няколко основни насоки:


1. Въвеждане на изискването в произведените в Република България периодични печатни произведения задължително да се публикува информация, идентифицираща действителния собственик на издателя.


 Съгласно действащия закон, произведените в страната печатни произведения, аудиовизуални и електронни документи, звукозаписи и филми, подлежащи на депозиране, задължително съдържат информация относно: наименование и адрес на издателя/продуцента; място на издаване/осъществяване/създаване; наименование и адрес на производителя и година на издаване/осъществяване/създаване, както и международен стандартен номер на изданието, ако има такъв.
Но за съжаление, все още има случаи, когато в нашата страна се  разпространяват печатни произведения, които се издават анонимно или от несъществуващи правни субекти. Тази практика поставя един изключително важен за свободната и демократична медийна среда въпрос, а именно въпросът за прозрачността на собствеността на печатните медии. 

В тази насока е предложението за създаване на чл. 7а, съгласно който всички произведени в Рeпублика България периодични печатни произведения трябва да публикуват в първия си брой за всяка година информация, идентифицираща действителния собственик на издателя. Въвежда се и изискването издателите на периодични печатни произведения да подават  декларация по образец в Министерството на културата, която идентифицира действителния собственик на издателя. С това допълнение на закона се цели осигуряване на механизъм за гарантиране на прозрачност на собствеността на печатните медии, с оглед осигуряването на ефективна защита на основни права на гражданите каквито са честта и доброто им име.
2. Регламентиране на отговорността не само на издателя, но и на  разпространителя за наличието на изискуемата информация.

Практическото приложение на закона се гарантира и с предвидената  административно-наказателна отговорност:

· на издателите и другите лица, които съгласно закона са задължени да депозират печатни или други произведения - в случай, че техните произведения не съдържат изискуемата съгласно закона информация; 

· на издателите на периодични печатни произведения, които не изпълнят задължението си да публикуват информация, идентифицираща действителния собственик или не подадат декларация, която идентифицира действителния собственик на издателя;

· на  производителите и разпространителите на издания, които са произвели или приели за разпространение произведения, които не съдържат изискуемата съгласно закона информация.
Съгласно действащия закон актовете за установяване на нарушенията се съставят от длъжности лица в Министерство на културата, Министерство на транспорта, информационните технологии и съобщенията, Националната библиотека "Св. св. Кирил и Методий", Националната фонотека, Националната филмотека и Националния исторически музей в зависимост от нарушението. Предвид обстоятелството, че печатните медии се разпространяват на територията на цялата страна, е целесъобразно контролът да се осъществява от кметовете на общините. 
С оглед на това законопроектът предвижда контролът за изпълнение на задълженията на разпространителите и производителите за наличие на необходимата информация върху разпространяваните, съответно – върху произведените печатни и други произведения, подлежащи на депозиране съгласно закона, да се възложи на кметовете на общини. Във връзка с това се предвижда съответно приходите от глобите и имуществените санкции да постъпват по бюджетите на съответните общини.

